**Töötervishoiuteenuse tehniline kirjeldus**

**1. TEENUSE OBJEKT JA ÜLDISED TINGIMUSED**

* 1. Teenuse sisuks on täitja poolt töötervishoiuteenuse osutamine ning selle raames Sotsiaalkindlustusameti (edaspidi tellija) töötajate esmase ja perioodilise tervisekontrolli läbiviimine vastavalt töötervishoiu ja tööohutuse seaduse §-le 131 ja tervise- ja tööministri määrusele „Töötervishoiuteenuse osutamise kord“ sõltuvalt töötajate töö iseloomust ja töökeskkonna ohuteguritest. Teenuse pakkumisel tuleb tugineda kehtivale „Töötervishoiuteenuse osutamise kord“ ja „Immuniseerimise korraldamise nõuded“ määrustele.
  2. Hanke tulemusena sõlmitakse täitjaga leping kehtivusega kuni 48 kuud. Leping jõustub selle allkirjastamisest poolte poolt ja kehtib 48 kuud või lepingu eeldatava maksimaalse maksumuse 299 999 euro (käibemaksuta) täitumiseni, sõltuvalt sellest, kumb tingimus enne saabub.
  3. Töötervishoiuteenuse osutamisel tuleb juhinduda lepingu objektiks oleva teenuse osutamist reguleerivatest kehtivatest õigusaktidest. Sealhulgas peavad teenust osutavate isikute osas olema täidetud kõik õigusaktidest tulenevad nõuded erialase hariduse ja registreeringute osas. Täitja peab teenuste osutamisel arvestama õigusaktide muudatustega ja uute õigusaktide nõuetega.
  4. Teenuse osutamise keel on eesti keel.
  5. Tulenevalt tervishoiuteenuste korraldamise seaduse §-st 40 peab pakkuja omama kehtivat Terviseameti poolt väljastatud tegevusluba töötervishoiuteenuse osutamiseks.
  6. Tellija kontorid asuvad kaheksateistkümnes linnas: Tallinn, Rapla, Paide, Türi, Rakvere, Jõhvi, Narva, Kohtla-Järve, Tartu, Jõgeva, Võru, Valga, Põlva, Viljandi, Pärnu, Haapsalu, Kuressaare, Kärdla. Täitja peab osutama tervisekontrolli, gripivaktsineerimise ja audiomeetria teenust Tallinnas, Tartus ja Pärnus. Ülejäänud Tellija asukohalinnades tervisekontrolli ja audiomeetria teenust pakkudes on võimalik saada lisa väärtuspunkte pakkumuse hindamisel. Eraldi tabel on koostatud teenuse asukohtade märkimiseks.
  7. Tallinnas, Tartus ja Pärnus tuleb tervisekontrolli ja audiomeetria teenust osutada vastuvõtukabinetis, ülejäänud tellija asukohtades võib teenuse osutamiseks kasutada ka mobiilset tervisebussi.
  8. Gripivaktsineerimist tuleb teostada vastuvõtukabinetis tellija kohustuslikes asukohtades (Tallinn, Tartu, Pärnu).
  9. Töötervishoiuteenust tuleb osutada ca 700-le Tellija töötajale. Gripivaktsineerimise teenust on varasematel aastatel kasutanud ca 100 Sotsiaalkindlustusameti töötajat.
  10. Tervisekontrolli teenus peab olema kompaktselt kättesaadav Tallinnas, Tartus ja Pärnus, st töötervishoiuteenuse osutamine ühele inimesele toimub samal päeval ning ei ole hajutatud erinevatele aadressidele. Teistes linnades võib tervisekontrolli teenuse osutamine ühele inimesele olla hajutatud erinevatel aadressidel (sh mobiilses tervisebussis) ja päevadel.
  11. Teenuse osutamisel mobiilse tervisebussi vahendusel peab teenuse pakkuja tagama ning teostama kõik vajalikud toimingud (parkimiskoha leidmine, voolu kasutamise võimalused jne) ja vahendid teenuse läbiviimiseks. Tellijale ei tohi sellega kaasneda lisatööd ega –kulusid.

**2. TEENUSE KIRJELDUS**

2.1.Töötervishoiuteenus sisaldab nelja teenust:

2.1.1. tervisekontrolli;

2.1.2. gripivaktsineerimist;

2.1.3. kuulmise kontrolli (audiomeetria).

2.1.4. kirjalikku ettevõtte töötervishoiu olukorra analüüsi.

2.2. Tervisekontrolli teenuspakett peab sisaldama:

2.2.1. töötervishoiuarsti konsultatsioon;

2.2.2. silmade ja nägemise kontroll optometristi juures (silmarõhu mõõtmine, refraktsioon ja nägemise teravuse kontroll), mille tasu peab sisalduma tervisekontrolli hinnas;

2.2.3. vereanalüüs, sh veresuhkru ja kolesterooli taseme määramine;

2.2.4. südame elektrokardiograafia (EKG, rahulolekus standard) analüüs;

2.2.5. neuroloogiline kontroll (reflekside ning luu- ja lihaskonna kontroll);

2.2.6. töötervishoiuarsti otsus töötajale töökeskkonna või töökorralduse sobivuse kohta;

2.2.7. uuringute ja läbivaatuse alusel töötervishoiu arsti otsuse tegemist töötaja sobivuse kohta antud ametikohale;

2.2.8. töötajatele soovituste andmist pideva töövõime säilitamiseks;

2.2.9. õigusaktidega sätestatud vormikohase tervisetõendi edastamist Tellija kontaktisikule elektrooniliselt või e-keskkonna kaudu. Tervisetõend peab sisaldama tervisekontrolli otsust (iga töötaja kohta eraldi), milles on vajadusel esitatud ettepanekud töötaja töökeskkonna või töökorralduse muutmiseks (sobivus töökohale, soovitused tervise parandamiseks ja prillide kasutamise kohta jne).

2.3. Tervisekontrolli teenus peab sisaldama õigusaktidega sätestatud vormikohase tervisetõendi edastamist Tellija kontaktisikule elektrooniliselt või e-keskkonna kaudu. Tervisetõend peab sisaldama silmakontrolli otsust (iga töötaja kohta eraldi), milles on vajadusel esitatud ettepanekud töötaja töökeskkonna või töökorralduse muutmiseks (sobivus töökohale, soovitused prillide kasutamise kohta jne).

2.4. Gripivaktsineerimise teenus peab sisaldama vaktsiini ning vaktsiini tegemist.

2.5. Kuulmiskontrolli (audiomeetria) teenus peab sisaldama võimaliku kuulmislanguse/kahjustuse kontrolli, mis tuleneb töötamisest kõrvaklappidega.

2.6. Teenuse osutaja edastab Tellijale teenuse osutamise raames avaldunud asjakohase teabe alusel Tellija töötervishoiu olukorra analüüsi:

2.6.1.Töötervishoiu olukorra analüüsimisel annab töötervishoiuarst hinnangu Tellija töötervishoiu olukorra kohta tervikuna ning esitab ettepanekud Tellija töötervishoiu olukorra parandamiseks, seahulgas töökeskkonna kohandamiseks, töötingimuste muutmiseks ja töötajate tervise edendamiseks.

2.6.2. Töötervishoiu analüüs teostatakse vähemalt kaks korda lepinguperioodi jooksul. Tellija teavitab teenuse osutajat töötervishoiu analüüsi teostamise vajadusest kirjalikku taasesitamist võimaldavas vormis. Teenuse osutaja edastab Tellijale töötervishoiu analüüsi kirjalikku taasesitamist võimaldavas vormis hiljemalt 3 kuu jooksul, alates Tellija asjakohase taotluse esitamisest.

**3. TÖÖTERVISHOIUTEENUSE TÄIENDAVAD TINGIMUSED**

3.1. Täitja kohustub teenuse osutamisel kasutama e-tervise infosüsteemi ja tegevused seal dokumenteerima.

3.2. Kui Täitja poole pöördunud isik ei ole kantud Tellija esitatud töötajate nimekirja, töötaja ei esita isikut tõendavat dokumenti, samuti kui töötaja on alkoholi- või narkojoobes või töövõimetuslehel, siis neil juhtudel teenuse teostamist läbi ei viida.

3.3. Täitja kohustub teavitama tervisekontrolli või silmakontrolli või audiomeetria teenusele saabujaid vastuvõtu alguses teenuse sisust ning tegema pärast teenuse läbiviimist töötajale teatavaks tema terviseuuringute tulemused ja tervisekontrolli otsuse.

3.4. Juhul kui töötaja ei ilmu kokkulepitud ajal töötervishoiuteenusele, on Täitjal õigus nõuda Tellijalt ilmumata jäänud töötaja eest tasu kuni 30% teenuse maksumusest. Tasu nõudmise õigust ei ole, kui Tellija töötaja haigestub ja teatab sellest Täitjale vähemalt tervisekontrolli toimumisele eelneval päeval, või teeb seda töötaja eest Tellija. Samuti ei ole tasu nõudmise õigust, kui töötaja tervisekontrolli ei saa tema terviseseisundi tõttu lõpule viia. Sel juhul kohaldatakse lisaks tervisekontrolli paketi järgsele tasule ka kordusvisiiditasu, kui kordusvisiit leiab aset.

3.5. Teenuse osutamiseks on vajalik Täitja elektroonilise iseteeninduskeskkonna olemasolu. Teenuse tellimine toimub läbi Täitja iseteeninduskeskkonna. Sotsiaalkindlustusamet sisestab iseteeninduskeskkonnas töötajate andmed, kellele on teenus vajalik. Töötajad saavad läbi iseteeninduskeskkonna endale sobiva aja valida ja selle broneerida.

3.6. Teenuse osutamise kulg peab olema iseteeninduskeskkonnas jälgitav (teenuse aega ei ole veel broneeritud, teenuse aeg on broneeritud, teenus ostutatud jms)

3.7. Täitja peab võimaldama töötervishoiuteenuse läbiviimist hiljemalt 30 kalendripäeva jooksul peale seda, kui Tellija on Täitjat teenuse vajadusest teavitanud.

3.8. Täitja edastab Tellijale tervisekontrolli otsuse elektrooniliselt hiljemalt 15 kalendripäeva jooksul teenuse osutamisest.

3.9. Täitja tagab teenuse osutamise vastavalt Sotsiaalkindlustusameti vajadustele aastaringselt (va gripivaktsineerimise teenuse, mis on hooajapõhine).

3.10. Tellija ei tee Täitjale ettemaksu. Tellija tasub Täitjale osutatud teenuste eest kord kuus eelneval kuul teostatud teenuste eest ühekordse summana.

3.11. Tellija ja Täitja kokkuleppel võib peale lepingu sõlmimist vahetada paketis kirjeldatud uuringuid teiste uuringute vastu, kui paketi hind sellest tulenevalt ei suurene.